b'\n_START_ARTICLE_\nStar Wars: The Rise of Skywalker\n_START_SECTION_\nKehitys ja esituotanto\n_START_PARAGRAPH_\nElokuussa 2015 Colin Trevorrow julkistettiin Episodi IX:n ohjaajaksi. Trevorrow alkoi yhdess\xc3\xa4 Derek Connollyn kanssa laatia k\xc3\xa4sikirjoitusta elokuvalle. Alun perin Rian Johnsonin, Star Wars: The Last Jedin ohjaajan ja k\xc3\xa4sikirjoittajan ilmoitettiin laativan elokuvan tarina, mutta huhtikuussa 2017 Johnson kertoi, ettei ole mukana elokuvan toteuttamisessa, v\xc3\xa4itt\xc3\xa4en tietoa \xe2\x80\x9dvanhaksi\xe2\x80\x9d. 10. helmikuuta 2016 Disneyn toimitusjohtaja Bob Iger vahvisti Episodi IX:n esituotannon alkaneen. Kuun lopussa Disney ilmoitti elokuvan saavan ensi-iltansa 24. toukokuuta 2019._NEWLINE_Elokuussa 2017 Jack Thornen paljastettiin laativan uusi k\xc3\xa4sikirjoitus. 5. syyskuuta 2017 Lucasfilm ilmoitti Trevorrow\xe2\x80\x99n vet\xc3\xa4ytyneen ohjaajan paikalta luovien erimielisyyksien vuoksi, raporttien v\xc3\xa4itt\xc3\xa4ess\xc3\xa4 Trevorrow\xe2\x80\x99n ja Kennedyn v\xc3\xa4lien muuttuneen \xe2\x80\x9dhallitsemattomiksi\xe2\x80\x9d, kun Trevorrow\xe2\x80\x99lle oli annettu tilaisuuksia ty\xc3\xb6st\xc3\xa4\xc3\xa4 k\xc3\xa4sikirjoituksesta monia luonnoksia. Johnsonia pidettiin vahvimpana ehdokkaana uudeksi ohjaajaksi, mutta h\xc3\xa4n ilmoitti, \xe2\x80\x9dettei minun ollut koskaan tarkoitus ohjata Episode IX:\xc3\xa4\xc3\xa4\xe2\x80\x9d. Viikon kuluttua paljastettiin, ett\xc3\xa4 The Force Awakensin ohjaannut J. J. Abrams tulisi ohjaamaan Episodi IX:n. Abrams my\xc3\xb6s k\xc3\xa4sikirjoittaisi elokuvan Chris Terrion kanssa ja toimisi sen tuottajana yhti\xc3\xb6ns\xc3\xa4 Bad Robot Productionsin kautta, Kennedyn ja Michelle Rejwanin kanssa. Disney my\xc3\xb6s antoi elokuvalle uuden ensi-iltap\xc3\xa4iv\xc3\xa4m\xc3\xa4\xc3\xa4r\xc3\xa4n: 20. joulukuuta 2019.\n_START_SECTION_\nN\xc3\xa4yttelij\xc3\xb6iden valinta\n_START_PARAGRAPH_\nJoulukuun 2016 lopussa, Carrie Fisherin kuoleman j\xc3\xa4lkeen, Variety ja Reuters raportoivat, ett\xc3\xa4 Fisherill\xc3\xa4 oli alun perin tarkoitus olla t\xc3\xa4rke\xc3\xa4 rooli Episodi IX:ss\xc3\xa4. Lucasfilm, Disney tai kukaan muu elokuvan tuotantoon osallistunut ei ole paljastanut kuinka Fisherin kuolema tullaan huomioimaan ja mik\xc3\xa4 on hahmon tulevaisuus elokuvassa. Huhtikuussa Fisherin veli Todd paljasti, ett\xc3\xa4 h\xc3\xa4n ja Fisherin tyt\xc3\xa4r Billie Lourd olivat my\xc3\xb6nt\xc3\xa4neet Disneylle ja Lucasfilmille oikeudet k\xc3\xa4ytt\xc3\xa4\xc3\xa4 hahmoa arkistoidun kuvamateriaalin kautta, ilman tietokonegrafiikkaa. Tammikuussa 2017 Lucasfilm ilmoitti, etteiv\xc3\xa4t he lis\xc3\xa4isi Fisheri\xc3\xa4 esiintym\xc3\xa4\xc3\xa4n elokuvassa edes digitaalisesti. Huhtikuussa 2017 Kathleen Kennedy sanoi, ettei Fisher esiinny lainkaan Episodi IX:ss\xc3\xa4. Hein\xc3\xa4kuussa 2018 Abrams paljasti, ett\xc3\xa4 Leia esiintyisikin elokuvassa kuolemasta huolimatta siten, ett\xc3\xa4 h\xc3\xa4net toteuttaisiin elokuvista The Force Awakens ja The Last Jedi pois j\xc3\xa4tetyn videokuvan avulla._NEWLINE_Joulukuussa 2017 Adam Driver, Daisy Ridley, John Boyega ja Oscar Isaac olivat ainoat jatko-osatrilogian n\xc3\xa4yttelij\xc3\xa4t, joiden oli vahvistettu palaavaan Episodi IX:\xc3\xa4\xc3\xa4n. Hein\xc3\xa4kuussa 2018 Keri Russell valittiin toistaiseksi tuntemattomaan rooliin ja Billy Dee Williamsin raportoitiin palaavan n\xc3\xa4yttelem\xc3\xa4\xc3\xa4n Lando Calrissiania. Kuun lopussa, kuvausten alkamisp\xc3\xa4iv\xc3\xa4m\xc3\xa4\xc3\xa4r\xc3\xa4n paljastuksen yhteydess\xc3\xa4, vahvistettiin Lupita Nyong\xe2\x80\x99on, Domhnall Gleesonin, Kelly Marie Tranin, Anthony Danielsin, Joonas Suotamon, Billie Lourdin ja Mark Hamillin paluut rooleihinsa. Lis\xc3\xa4ksi uusina n\xc3\xa4yttelij\xc3\xb6in\xc3\xa4 elokuvassa ovat Naomi Ackie ja Richard E. Grant. Elokuun lopussa Dominic Monaghan liittyi n\xc3\xa4yttelij\xc3\xa4kaartiin ja The Force Awakensissa n\xc3\xa4ytelleen Greg Grunbergin vahvistettiin palaavan Snap Wexleyn rooliin.\n_START_SECTION_\nKuvaukset\n_START_PARAGRAPH_\nKuvaukset alkoivat 1. elokuuta 2018 Pinewood Studiosilla, Lontoossa. Dan Mindel paljastettiin elokuvan kuvaajaksi ja Maryann Brandon sek\xc3\xa4 Stefan Grube leikkaajiksi. Oscar Isaacin mukaan Abrams salli t\xc3\xa4ll\xc3\xa4 kertaa n\xc3\xa4yttelij\xc3\xb6ille kahta edellist\xc3\xa4 elokuvaa suuremman improvisaatiovapauden. Kuvaukset p\xc3\xa4\xc3\xa4ttyiv\xc3\xa4t 15. helmikuuta 2019.\n_START_SECTION_\nMusiikki\n_START_PARAGRAPH_\nTammikuussa 2018 paljastettiin, ett\xc3\xa4 John Williams tulee palaamaan s\xc3\xa4velt\xc3\xa4j\xc3\xa4ksi. Seuraavan kuukauden aikana Williams ilmoitti, ett\xc3\xa4 The Rise of Skywalker tulee olemaan viimeinen T\xc3\xa4htien sota -elokuva, jonka musiikin h\xc3\xa4n s\xc3\xa4velt\xc3\xa4\xc3\xa4.\n_START_SECTION_\nJulkaisu\n_START_PARAGRAPH_\nThe Rise of Skywalker saa ensi-iltansa Suomessa 18. joulukuuta 2019 ja Yhdysvalloissa 20. joulukuuta 2019. Alkuper\xc3\xa4inen suunniteltu ensi-ilta oli 24. toukokuuta 2019. Elokuvan virallinen nimi ja ensimm\xc3\xa4inen traileri paljastettiin Star Wars Celebration -tapahtumassa 12. huhtikuuta 2019.'